АҞӘА, ажьырныҳәа 10 — Sputnik. Краснодартәи атәылаҿацә агубернатор Вениамин Кондратиев аҳәамҭа ҟаиҵеит ашықәсҿыцазтәи аныҳәамшқәа раан Краснодартәи атәылаҿацә аԥсшьаразы иаҭааит 670 000-ҩык ауааԥсыра, урҭ реиҳараҩык аҭааит акурорт "Красная поляна" ҳәа. Абри атәы аанацҳаит РИА Новости.
"Аныҳәамшқәа ирылагӡаны атәыла еиуеиԥшым арегионқәа рҟынтәи иаҳҭааит 672 000-ҩык атуристцәа. Ииасыз ашықәс азы 600 000-ҩык иреиҳамызт ԥсшьара ҳәа арахь иааз. Сынтәа "Красная поляна" акурорт мацара ԥхынҷкәын 29 инаркны ажьырныҳәа 8 рҟынӡа иаҭааз рхыԥхьаӡара 362 000-ҩык ыҟоуп", — иҳәеит Кондратьев.
Иара иажәақәа рыла, аҵыхәтәантәи аамҭақәа рзы аԥсшьараз еиҳа рыӡбахә рҳәо иалагеит Лаго-Наки, Мезмае, Мостовски араион.
Кондратиев иара убасгьы иҳәеит 2018 шықәса аҩныҵҟа Краснодартәи атәылаҿацә иаҭааит 17 миллионҩык инареиҳаны ауааԥсыра ҳәа. Уи арегион азы ирекордтәу цифроуп.